E Ròòd an Männer

Iss dei Gaddin selden im Haus,

gebbt dei ganses Geld nur aus,

mahn nitt butze unn nitt koche,

änfach dich nur unnerjoche,

nur in Cafés unn in Kneibe,

dutt se sich die Zeit vàtreiwe.

Sich driwwer uffsereesche hat kä Sinn:

„das renkt sich alles widder inn!“

Unn dei Kinner, die erwaggse,

mache jetzt ihr eischne Faggse,

wolle nimmeh nur ihr Vader,

als ihr änzischer Berader,

jetzt wolle se alles allään mache,

ei, dò muschde doch nur lache.

Sich driwwer uffsereesche hat kä Sinn:

„das renkt sich alles widder inn!“

Kirzt mà dir a noch dei Rende,

die ma gudd gebrauche kennde,

CDU, SPD unn a die Griene,

sinn noch immer uff dà Biehne,

was de vadienscht in lange Jahre,

das kirze die im Eilvàfahre.

Sich driwwer uffsereesche hat kä Sinn:

„das renkt sich alles widder inn!“

Haschde Asselle im Keller,

Ameise uffem Disch unn Teller,

Meis knawwerre an deinem Käs´,

e Maulwurf im Gaade macht dich bees,

bringschde dann an noch e Floh,

hemm ins Bett aus emm Büro;

Sich driwwer uffsereesche hat kä Sinn:

„das renkt sich alles widder inn!“

Vun dà Gesundhäd brauch mà viel,

hoffendlich bleibt die stabil,

vàschont bleibschde vum Zipperlein,

e Hexeschuss muss a nitt sein,

uff Rheima unn Arthrose mitnichde,

kann mà a ganz gudd vazichde,

unn bleibt mòl e Wirbel nitt ganz drinn,

sich dòdriwwer uffsereesche hat kä Sinn,

der renkt sich bestimmt a mòl wiedder inn!

Helga Wolfram-Drumm